Хьо хила, х1ай мурид, пхи ламаз дарна т1ехь ч1ог1а тергам беш, царна т1ехь деша дезаш дерг, Делах кхерар, церан руку1, сужда, церан кхийолу арканаш, суннаташ а лардарца. Айхьа ламаз дехкале хьалха хьой Веза-Сийлахьчу Далла хьалха д1ах1уттуш хилар дагадаийта хьайна. Хьо ларлолахь паччахьийн Паччахь, уггар нуьцкъала Волчуьнга, дуьненан ойланаш еш, г1опалхиллачу дагца дехарх, – хьо лар ца велча хьуна Делера оьг1азло, Делан къинхетамах генаваккхар а хуьлуш. Делан Элчано (Делера салам- маршалла хуьлийла цунна) аьлла: «Делан лай ламазна х1оьттича, Аллах1 Шен къинхетамца хьожу цуьнга, ткъа иза д1авирзича, Веза-Сийлахьчу Дала олу: «Адаман к1ант шена Сол дика хеташ волчунна т1евирзи». Шозлаг1а а иза д1авирзича, хьалха аьлларг олу Дала. Ткъа иза кхозлаг1а д1авирзича, Дела д1авоьрзу цунах». Шен юьхь д1аерзийначух Дела д1авоьрзуш хилча, ламазехь шен дагца дуьнене, дуьненан хазалле воьрзуш волчун хьал муха хир ду т1аккха?! Баккъалла а, Аллах1, Веза-Сийлахь Ву Иза, дог1машка а, гучохь долчуьнга а хьоьжуш вац, амма, бакъду, Иза хьоьжу дегнашка а, къайлах долчуьнга а.